b'\n_START_ARTICLE_\nGeorg Boldt\n_START_SECTION_\nEl\xc3\xa4m\xc3\xa4\n_START_PARAGRAPH_\nBoldtin vanhemmat olivat kenraalimajuri Johan Didrik Boldt ja Anna Kristina Frosterus, joka oli piispa Robert Frosteruksen tyt\xc3\xa4r. H\xc3\xa4n kirjoitti ylioppilaaksi Kuopion Lyseon lukiosta ja opiskeli Helsingin yliopistossa vuodesta 1880 l\xc3\xa4htien. Tohtoriksi Boldt v\xc3\xa4itteli 1902 Immanuel Kantin ajatusten ja protestanttisuuden v\xc3\xa4lisest\xc3\xa4 suhteesta. T\xc3\xa4m\xc3\xa4n j\xc3\xa4lkeen Boldt toimi historian, maantiedon ja ruotsin opettajana muun muassa Turun ruotsalaisessa klassillisessa lyseossa, josta h\xc3\xa4n sai lehtorin viran vuonna 1909._NEWLINE_Boldt kuului Turun ruotsinkieliseen sivistyneist\xc3\xb6\xc3\xb6n, joka 1900-luvun vaihteessa oli kiinnostunut sosialismista. H\xc3\xa4nen lis\xc3\xa4kseen vuonna 1908 perustetun Arbetet-ty\xc3\xb6v\xc3\xa4enlehden ymp\xc3\xa4rille syntynees\xc3\xa4 ryhm\xc3\xa4ss\xc3\xa4 olivat muun muassa liikemies Walter Borg, taidekauppias Ivar H\xc3\xb6rhammer, asioitsija William Lundberg, toimittajat Johan Adolf Ojala, Axel \xc3\x85hlstr\xc3\xb6m ja K. H. Wiik sek\xc3\xa4 opiskelija Allan Wallenius. Boldt alkoi itse kirjoittamaan lehteen vuonna 1909. H\xc3\xa4n kritisoi voimakkaasti vallinneita uskonnollisia n\xc3\xa4kemyksi\xc3\xa4 korostaen Leo Tolstoin tapaan rauhanaatetta ja rakkauden merkityst\xc3\xa4. Boldt arvosteli kirjoituksissaan k\xc3\xa4rkk\xc3\xa4\xc3\xa4sti my\xc3\xb6s valtiota ja koko yhteiskuntaa. H\xc3\xa4nen ihanteensa oli anarkismin kaltainen yhteiskunta, jossa toiminta l\xc3\xa4htisi instituutioiden sijaan yhteis\xc3\xb6llisyydest\xc3\xa4. Kristinuskon olennainen sis\xc3\xa4lt\xc3\xb6 oli Boldtin mukaan yhteiskunnallisen oikeudenmukaisuuden tavoittelu. H\xc3\xa4nen mielest\xc3\xa4\xc3\xa4n my\xc3\xb6hemm\xc3\xa4t uskonoppineet, kuten Paavali ja Augustinus olivat v\xc3\xa4\xc3\xa4ristelleet Jeesuksen saarnojen moraalista peruss\xc3\xa4vy\xc3\xa4. Kantin lis\xc3\xa4ksi Boldt otti vaikutteita Thomas Moren ja Tommaso Campanellan kaltaisilta renessanssifilosofeilta ja oli tutustunut my\xc3\xb6s Pjotr Kropotkinin ja Mihail Bakuninin ajatuksiin mutta ei kuitenkaan itse kannattanut anarkismia._NEWLINE_Sis\xc3\xa4llissodan aikana Boldt edusti maltillista linjaa. Arbetar-lehdess\xc3\xa4 h\xc3\xa4n tuomitsi Turun punakaartilaisten v\xc3\xa4kivaltaisuudet, mink\xc3\xa4 vuoksi Gunnar M\xc3\xb6rn syytti Boldtia vallankumouksen jarruttamisesta. Huhtikuussa Boldt pakeni Helsinkiin, miss\xc3\xa4 h\xc3\xa4net vangittiin toukokuun lopussa. H\xc3\xa4n kuoli turkulaisessa mielisairaalassa muutamaa viikkoa my\xc3\xb6hemmin kes\xc3\xa4kuussa 1918. Boldtin kerrotaan olleen murtunut sodan molempien osapuolten tekemist\xc3\xa4 kauheuksista._NEWLINE_Boldt on my\xc3\xb6s sivuhahmona Kjell West\xc3\xb6n vuonna 2006 ilmestyneess\xc3\xa4 historiallisessa romaanissa Miss\xc3\xa4 kuljimme kerran.\n_START_SECTION_\nPerhe\n_START_PARAGRAPH_\nBoldt avioitui vuonna 1906 Hildur Katarina Karlssonin kanssa. Heid\xc3\xa4n poikansa oli eversti Lauri Boldt, joka toimi muun muassa Kyproksen suomalaisten YK-joukkojen komentajana. Georg Boldtin velji\xc3\xa4 olivat teosofina ja anarkistina tunnettu toimittaja Jean Boldt, kotiseutututkija Robert Boldt sek\xc3\xa4 kirjailija Alexander Boldt.'